《送学博刘宾墀先生之任祁阳》
明代·李之世

分符今作令，且喜近乡园。驿路通湘口，家山对郭门。

观风怜土壤，问俗谙方言。形胜荆吴会，鱼盐海市喧。

祁峰雄楚泽，汉派接淮源。露冕新游壮，探奇旧梦存。

蟾云频拄笏，爱日且娱萱。渐鼓南薰奏，还驱北阙辕。

香桥细雨过，青涧杂花繁。浯水漫郎宅，潇江帝子村。

公馀知有暇，佳胜可谁论。

作者简介：李之世，字长度，号鹤汀。新会东亭人。以麟子。明神宗万历三十四年（一六〇六）举人。晚年始就琼山教谕，迁池州府推官。未几移疾罢归。著作极多，有《圭山副藏》、《剩山水房漫稿》、及《北游》、《南归》、《雪航》、《家园》、《泡庵》、《朱崖》、《息庵》、《水竹洞》、《不住庵》诸集。